Oor Ons - Aanbieders -
Ontbytsake se aanbieders in 'n ligte luim
Dawie Roodt is al anker-aanbieder van Ontbytsake sedert die eerste program amper 13 jaar gelede die lig gesien het. Hy is ‘n welbekende ekonoom wat gereeld in die media aangehaal word oor verwikkelinge op die ekonomiese front. Hy is bekend daarvoor dat hy moeilike ekonomiese begrippe maklik verstaanbaar kan maak vir leke en daarom is hy so gewild in die media. Hy is ook besonder uitgesproke oor ekonomiese sake en gee nie om om die hoogste gesag van die land aan te vat wanneer dit daarby kom nie.
Dawie is ‘n opregte Laevelder, gebore in Warmbad en grootgeword in Tzaneen in Limpopo. Hy het sy Bkom en Bkom honneursgrade deur Unisa verwerf terwyl hy in die weermag was. Daarna het hy sy meestersgraad in Ekonomie met lof by RAU (nou bekend as UJ) verwerf.
Sy eerste werk was as ‘n rekenmeester by AVBOB en daarna as interne ouditeur by Trustbank waarna hy as ekonoom by die Reserwebank begin werk het. Hy was ook al Ekonomiese redakteur van ‘n finansiële tydskrif en het vir ‘n aantal aandelemakelaars gewerk. Dawie is vandag ‘n direkteur en die hoofekonoom van ‘n genoteerde maatskappy, die Efficient groep, waarvan hy ‘n stigterslid is.
Dawie is ‘n avonturuur en bok vir sports. Hy vlieg graag met sy paramotor en was ‘n paar jaar gelede deel van die Suid-Afrikaanse span wat die land by die wêreldkampioenskappe vir Paramotor-vlieg verteenwoordig het.
Op 'n persoonlike vlak, is Dawie getroud met Marina en hulle het ‘n tweeling dogtertjies, Daria en Yulia, wat nou amper vyf jaar oud is. Hy het ook ‘n dogter, Danielle en seun, Kristoff, uit ‘n vorige huwelik.
By Ontbytsake is Dawie die een wat daardie ekstra bietjie pret aan die program verskaf. Hy is nie bang om sy naam ‘gat’ te maak nie… en dis altyd lekker om te sien hoe Dawie gaste kan laat ontspan en uit hulle kassie laat klim. Dawie is ‘n mense-mens met ‘n opgewekte persoonlikheid en ‘n energie wat aansteeklik is.
Eloise Cupido is ‘n veeltalige en veelsydige Aktrise, TV-aanbieder, Sanger, Skrywer en seremoniemeester. Sy is Frans, Duits, Engels en natuurlik haar moedertaal, Afrikaans, magtig. Sy is gebore en getoë in die klein plattelandse dorpie Montagu, in die Weskaap en is al van kleins af kunssinnig. Sy het haar BA Drama graad aan die Universiteit van Pretoria verwerf met Frans en Duits as ekstra tale.
As TV-aanbieder, is Eloise welbekend vir haar werk in ‘Athletics Alive’, ‘Invent Yourself’, ‘Belboks’ ( ‘n regstreekse Musiekvideo versoekprogram) en die Leefstylprogramme: ‘Pasella’, ‘Kwêla’ en ‘Artcha’.
As TV-aktrise was Eloise in die internasionaal bekroonde ensemble mediese dramareeks, ‘Jozi H’, in ‘Vetkoekpaleis’ en ‘Generations’ te sien. Sy het ook rolle in ‘Die Vierde Kabinet’, ‘Arsenaal’, ‘It Rained Last Night’ en ‘Home Affairs’ vertolk.
Internasionaal is Eloise bekend vir haar werk in twee Duitse films, KöNIG OTTO vir SAT 1 en A SUMMER IN NEW ENGLAND vir ZDF. Sy verskyn ook in die films soos DOOMSDAY (met Rhona Mitra en Bob Hoskins), BEAT THE DRUM, THE LONG RUN, HIJACK STORIES en SHARK ATTACK.
Eloise is deesdae ook bekend as ‘n brilljante komediant! Sy was te sien in ‘Spekskieters’, ‘Kompleks 2’ en ‘Proesstraat’ en meer onlangs, COLOUR TV.
Die groot eer het Eloise in 2011 te beurt geval om die Aankondigingseremonie vir die 2018 Winter Olimpiese Spele aan te bied, saam met Jonathan Edwards( voormalige Olimpiese en Wêreld Kampioenskap Goue medalje wenner in die Driesprong).
Sy het in 2014 haar debuut musiekalbum, ‘Girl van die Klein Karoo’, bekend gestel en doen gereeld musiekvertonings.
Eloise is in 2016 getroud met Chris, haar ‘Kiwi’, soos sy hom noem en het 'n amper twee-jarige seuntjie wat haar op haar tone hou.
Die bekroonde kitaarspeler, Leon Gropp is al van jongs af versot op musiek en het, vir so lank as wat hy kan onthou, in kore en ander sanggroepe gesing. Hy het egter eers in matriek vir die eerste keer met die kitaar kennis gemaak en was dadelik verlief.
Die Pretorianer het die professionele wêreld van musiek amptelik betree as deel van ’n mansgroep, Hi-5, wat die land platgetoer het en selfs ’n optrede saam met Nataniël gehad in die Royal Albert Hall in London. In 2007 het hy deel geword van die kitaarduo, CH2, wat oor die afgelope tien jaar ’n hele rits toekennings gewen het, waaronder Vonk-, SAMA- en Ghoema-toekennings vir Beste Instrumentele Album, en ook by die grootste feeste in die land opgetree het.
Hy het ‘n Woordtroffee vir sy konsep-album ROOIDAG (NP van Wyk Louw getoonset en gesing) ingepalm gedurende 2018, maar het egter onlangs besluit dat dit tyd is om sy solo-sangloopbaan ’n kans te gee en sy eerste solo-enkelsnit, en musiekivdeo vir BAKENLIG vrygestel. Dit het nie net vir die luisteraars ‘n nuwe kant van hom gewys nie, maar ook vir dié talentvolle musikant ’n stewige plek, as sanger gevestig in die Suid-Afrikaanse musiekbedryf.
Leon is getroud met Martelize en het twee dogtertjies van twee drie maande.
Renette Vosloo was in 2014 ‘n deelnemer aan die gewilde kykNET realiteitsreeks, Kokkedoor. Sy is ‘n boorling van Middelburg, Mpumalanga en dit is hier waar sy as kaalvoetkind rondgehardloop het, die kafees besoek het, haar eie restaurant begin het en ook haar man ontmoet het.
Haar ouers het in 1980 Middelburg toe getrek, waar sy graad 11 en 12 by Hoërskool Middelburg was. Dáár het sy haar man Emile (Mielie) Vosloo reeds in graad 11 ontmoet. Sy en Mielie is in 1985 getroud en in Middelburg gevestig, waar hulle ‘n Sleutelmakery gehad het.
Die kookgogga het vir Renette gebyt toe sy net 11 jaar oud was. Sy het haarself verloor in die mooiste kookboek van haar ma, ‘Kook met Vertroue’ en daar en dan besluit sy gaan vir haar ma ‘n verjaarsdagete kook. En sy het dit reggekry. Na dit was daar geen keer aan haar onthaal-lus nie.
Op universiteit was dit haar en Mielie se grootste lekkerte om hulle hele Van Schaick’s-boekrekening vol kookboeke te koop - dan het hulle gelees en gekook vir die vale. So het hulle hul eerste restaurant in 1990 by Middelburg Buiteklub gehad. Later het sy en haar sussie ‘n kabaret-restaurantjie ‘Whiskers’ gehad, waar hulle almal van Cutt Glass, Nataniël en Elzabé Zietsman na Middelburg laat kom het.
Sy het reeds in 1993 met ‘pop-ups’ of huisrestaurante begin. Sy het byvoorbeeld ‘n skoolsaal of die SAVF-saal gehuur, ‘n ete gekook en kunstenaars soos Johannes Kerkorrel en Casper de Vries ingevoer. Later het sy en ‘n vriendin haar huis sommer vir ‘n aand of drie, tot die bure se ontsteltenis, in ‘n restaurant omskep en die dorp het kom aansit.
Renette het drie kinders, Gerhard, Maia en Emily. Sy spandeer die meeste van haar tyd aan beplanning vir haar volgende onthaal. Sy hou ook van skryf en pos gereeld ‘n lekker storietjie op haar facebookbladsy. Tans woon sy in Pretoria en is die eienaar van ‘Red Tomato Supper Club’ ‘n konsep wat slegs uit huisrestaurante bestaan.